CELEX: 32022D0620(02)
Language: el
Date: 2022-06-07 00:00:00
Title: Αποφαση της Επιτροπης της 7ης Ιουνίου 2022 για τη συμμετοχή της Εθνικής Ρυθμιστικής Αρχής της Ουκρανίας στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες 2022/C 236/05

20.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 236/98
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 7ης Ιουνίου 2022
         για τη συμμετοχή της Εθνικής Ρυθμιστικής Αρχής της Ουκρανίας στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες
         (2022/C 236/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Το άρθρο 17 παράγραφος 1 της Συνθήκης για την Ευρωπαϊκή Ένωση απαριθμεί τις εξουσίες της Επιτροπής και ορίζει ειδικότερα ότι η Επιτροπή προάγει το γενικό συμφέρον της Ένωσης και αναλαμβάνει τις κατάλληλες για τον σκοπό αυτό πρωτοβουλίες, ασκεί συντονιστικά, εκτελεστικά και διαχειριστικά καθήκοντα, όπως προβλέπεται στις Συνθήκες, και εξασφαλίζει την εξωτερική εκπροσώπηση της Ένωσης, με εξαίρεση την κοινή εξωτερική πολιτική και πολιτική ασφάλειας και άλλες περιπτώσεις που προβλέπονται στις Συνθήκες.
                  
               
                     (2)
                  
                  
                     Σύμφωνα με το άρθρο 35 παράγραφος 2 του κανονισμού (ΕΕ) 2018/1971 του Ευρωπαϊκού Κοινοβουλίου και του Συμβουλίου (1), το ρυθμιστικό συμβούλιο καθώς και οι ομάδες εργασίας του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες («BEREC») καθώς και το διοικητικό συμβούλιο της Υπηρεσίας του BEREC είναι ανοικτά στη συμμετοχή ρυθμιστικών αρχών τρίτων χωρών με κύρια αρμοδιότητα στον τομέα των ηλεκτρονικών επικοινωνιών, αν οι εν λόγω τρίτες χώρες έχουν συνάψει σχετικές συμφωνίες με την Ένωση. Η ίδια διάταξη ορίζει επίσης ότι, βάσει των σχετικών διατάξεων των εν λόγω συμφωνιών, θεσπίζονται ρυθμίσεις που ορίζουν, ιδίως, τη φύση, την έκταση και τον τρόπο συμμετοχής, χωρίς δικαίωμα ψήφου, των εν λόγω ρυθμιστικών αρχών των οικείων τρίτων χωρών στο έργο του BEREC και της Υπηρεσίας του BEREC, συμπεριλαμβανομένων διατάξεων σχετικά με τη συμμετοχή στις πρωτοβουλίες που αναλαμβάνει ο BEREC, τις οικονομικές συνεισφορές και τη διάθεση προσωπικού στην Υπηρεσία του BEREC.
                  
               
                     (3)
                  
                  
                     Σύμφωνα με το άρθρο 124 της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου («συμφωνία σύνδεσης») (2), η Ουκρανία έχει δεσμευτεί να διασφαλίσει ότι η ισχύουσα και η μελλοντική νομοθεσία της για τις ηλεκτρονικές επικοινωνίες θα καταστεί σταδιακά συμβατή με το κεκτημένο της Ένωσης που περιλαμβάνεται στο παράρτημα XVII της συμφωνίας σύνδεσης· το εν λόγω παράρτημα επικαιροποιήθηκε (3).
                  
               
                     (4)
                  
                  
                     Σύμφωνα με το άρθρο 392 της συμφωνίας σύνδεσης, τα μέρη συνεργάζονται «με στόχο την ανάπτυξη ενός ολοκληρωμένου κανονιστικού πλαισίου και τη διασφάλιση της αποτελεσματικής λειτουργίας (...) των αγορών ηλεκτρονικών επικοινωνιών», ενώ, σύμφωνα με το άρθρο 394 παράγραφος 1 της συμφωνίας σύνδεσης, «προωθούν τη σταδιακή προσέγγιση προς το δίκαιο και το κανονιστικό πλαίσιο της ΕΕ» στον τομέα αυτό. Επιπλέον, το άρθρο 393 της συμφωνίας σύνδεσης προβλέπει ότι «τα μέρη προωθούν τη συνεργασία μεταξύ της εθνικής ρυθμιστικής αρχής της Ουκρανίας στον τομέα των επικοινωνιών και των εθνικών ρυθμιστικών αρχών της ΕΕ».
                  
               
                     (5)
                  
                  
                     Είναι σαφές από το αντικείμενο και τον σκοπό των διατάξεων της συμφωνίας σύνδεσης και του προσαρτήματος XVII-3 ότι η Ένωση και η Ουκρανία δεσμεύονται για ρυθμιστική συνεργασία με σκοπό την προσέγγιση της νομοθεσίας της Ουκρανίας για τις ηλεκτρονικές επικοινωνίες με το κεκτημένο της Ένωσης, για το οποίο ο BEREC διαδραματίζει σημαντικό ρόλο. Είναι επίσης σαφές ότι η συμμετοχή της εθνικής ρυθμιστικής αρχής της Ουκρανίας στις εργασίες του BEREC και της Υπηρεσίας του BEREC θα διευκολύνει περαιτέρω τη διαδικασία.
                  
               
                     (6)
                  
                  
                     Συνεπώς, η Ένωση και η Ουκρανία έχουν συνάψει συμφωνία κατά την έννοια του άρθρου 35 παράγραφος 2 του κανονισμού (ΕΕ) 2018/1971.
                  
               
                     (7)
                  
                  
                     Δεδομένου του ενδιαφέροντος της Ένωσης για την ενίσχυση της συνεργασίας με την Ουκρανία και της προώθησης της έγκρισης εκ μέρους της Ουκρανίας του κεκτημένου της Ένωσης στον τομέα των ηλεκτρονικών επικοινωνιών, είναι σκόπιμο να επιτραπεί η συμμετοχή της ρυθμιστικής αρχής της Ουκρανίας στο ρυθμιστικό συμβούλιο και στις ομάδες εργασίας του BEREC και στο διοικητικό συμβούλιο της Υπηρεσίας του BEREC και να καθοριστούν οι ρυθμίσεις εργασίας προς τούτο,
                  
               ΑΠΟΦΑΣΙΖΕΙ:
         
            Άρθρο 1
            Η εθνική ρυθμιστική αρχή της Ουκρανίας, με πρωταρχικό καθήκον την επίβλεψη της καθημερινής λειτουργίας των αγορών δικτύων και υπηρεσιών ηλεκτρονικών επικοινωνιών, δύναται να συμμετέχει χωρίς δικαίωμα ψήφου στο ρυθμιστικό συμβούλιο και στις ομάδες εργασίας του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες («BEREC») και στο διοικητικό συμβούλιο της Υπηρεσίας του BEREC.
            Η εντολή για τη συμμετοχή της εθνικής ρυθμιστικής αρχής της Ουκρανίας παρατίθεται στο παράρτημα.
         
         
            Άρθρο 2
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 7ης Ιουνίου 2022.
            
               
                  Για την Επιτροπή
               
               Thierry BRETON
               
                  Μέλος της Επιτροπής
               
            
         
         
            (1)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ L 321 της 17.12.2018, σ. 1).
         
            (2)  ΕΕ L 161 της 29.5.2014, σ. 3.
         
            (3)  Απόφαση αριθ. 1/2021 της Επιτροπής Σύνδεσης ΕΕ-Ουκρανίας στη σύνθεσή της για τα εμπορικά θέματα της 22ας Νοεμβρίου 2021, για την τροποποίηση του προσαρτήματος XVII-3 (Κανόνες που ισχύουν στις υπηρεσίες τηλεπικοινωνιών), του προσαρτήματος XVII-4 (Κανόνες που ισχύουν στις ταχυδρομικές υπηρεσίες και στις υπηρεσίες ταχυμεταφορών) και του προσαρτήματος XVII-5 (Κανόνες που ισχύουν στις διεθνείς θαλάσσιες μεταφορές) του παραρτήματος XVII της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου [2021/2219] (OJ L 447, 14.12.2021, p. 23).
      
      
         
            ΠΑΡΑΡΤΗΜΑ
            ΟΡΟΙ ΕΝΤΟΛΗΣ
            1.   Συμμετοχή στο ρυθμιστικό συμβούλιο του BEREC
            
            
                     
                        1)
                     
                     
                        Η εθνική ρυθμιστική αρχή («ΕΡΑ») της Ουκρανίας δύναται να συμμετέχει χωρίς δικαίωμα ψήφου στις εργασίες του ρυθμιστικού συμβουλίου (ΡΣ) του BEREC.
                     
                  
                     
                        2)
                     
                     
                        Η ΕΡΑ της Ουκρανίας διορίζει εκπρόσωπο για να συμμετάσχει στις συσκέψεις του ΡΣ μεταξύ του επικεφαλής της ΕΡΑ, μέλους του συλλογικού οργάνου της ή αντικαταστάτη ενός εξ αυτών.
                     
                  
                     
                        3)
                     
                     
                        Η ΕΡΑ της Ουκρανίας διορίζει επίσης αναπληρωτή, ο οποίος αντικαθιστά τον εκπρόσωπο κατά την απουσία του. Ο αναπληρωτής είναι ένα από τα ακόλουθα πρόσωπα: ο επικεφαλής της ΕΡΑ, ένα μέλος του συλλογικού οργάνου της, ο αντικαταστάτης τους, ο αντικαταστάτης οποιουδήποτε εξ αυτών ή μέλος του προσωπικού της ΕΡΑ.
                     
                  
                     
                        4)
                     
                     
                        Ο εκπρόσωπος της ΕΡΑ της Ουκρανίας και ο αναπληρωτής του διορίζονται με βάση τις γνώσεις τους στον τομέα των ηλεκτρονικών επικοινωνιών, λαμβανομένων υπόψη των σχετικών δεξιοτήτων τους στους τομείς της διαχείρισης, της διοίκησης και του προϋπολογισμού. Προκειμένου να διασφαλιστεί το μεγαλύτερο δυνατό όφελος από τη συμμετοχή τους, η ΕΡΑ καταβάλλει προσπάθειες για να περιορίσει την εναλλαγή των εκπροσώπων της και, αν είναι δυνατόν, των αναπληρωτών τους.
                     
                  
                     
                        5)
                     
                     
                        Ο συμμετέχων της ΕΡΑ της Ουκρανίας έχει το δικαίωμα να διατυπώνει γνώμη σε όλες τις συζητήσεις, είτε αυτές διεξάγονται σε συνεδρίαση του ΡΣ του BEREC είτε με οποιοδήποτε άλλο μέσο. Η γνώμη αυτή καταγράφεται δεόντως στα πρακτικά, σύμφωνα με τους κανόνες και τις πρακτικές εργασίας του ΡΣ.
                     
                  
                     
                        6)
                     
                     
                        Το όνομα του εκπροσώπου της ΕΡΑ της Ουκρανίας και του αναπληρωτή του περιλαμβάνεται στον κατάλογο μελών του ΡΣ που δημοσιεύεται σύμφωνα με το άρθρο 7 παράγραφος 5 του κανονισμού (ΕΕ) 2018/1971 του Ευρωπαϊκού Κοινοβουλίου και του Συμβουλίου (1).
                     
                  
                     
                        7)
                     
                     
                        Όταν συμμετέχουν στις εργασίες του ΡΣ, ο εκπρόσωπος της ΕΡΑ της Ουκρανίας και ο αναπληρωτής του δεν ζητούν ούτε δέχονται υποδείξεις από καμία κυβέρνηση, όργανο, πρόσωπο ή φορέα.
                     
                  2.   Συμμετοχή στις ομάδες εργασίας
            
            
                     
                        1)
                     
                     
                        Η ΕΡΑ της Ουκρανίας δύναται να διορίσει εμπειρογνώμονες για να συμμετέχουν στις ομάδες εργασίας του BEREC.
                     
                  
                     
                        2)
                     
                     
                        Οι εν λόγω εμπειρογνώμονες δύνανται να συμμετέχουν σε όλες τις δραστηριότητες των ομάδων εργασίας, σύμφωνα με τους κανόνες και τις πρακτικές εργασίας του BEREC. Μπορούν να εκφράζουν γνώμη σε όλες τις συζητήσεις, είτε αυτές διεξάγονται σε συνεδρίαση των ομάδων εργασίας είτε με οποιοδήποτε άλλο μέσο.
                     
                  3.   Συμμετοχή στο διοικητικό συμβούλιο της Υπηρεσίας του BEREC
            
            
                     
                        1)
                     
                     
                        Η ΕΡΑ της Ουκρανίας δύναται να συμμετέχει χωρίς δικαίωμα ψήφου στις εργασίες του διοικητικού συμβουλίου (ΔΣ) της Υπηρεσίας του BEREC.
                     
                  
                     
                        2)
                     
                     
                        H EΡΑ της Ουκρανίας διορίζει ως εκπρόσωπο στις συσκέψεις του ΔΣ τον εκπρόσωπο που έχει διοριστεί στο ΡΣ ή άλλο πρόσωπο, το οποίο επιλέγεται μεταξύ του επικεφαλής της ΕΡΑ, μέλους του συλλογικού οργάνου της ή του αντικαταστάτη ενός εξ αυτών.
                     
                  
                     
                        3)
                     
                     
                        Η ΕΡΑ της Ουκρανίας διορίζει επίσης ως αναπληρωτή το πρόσωπο που έχει διοριστεί αναπληρωτής του εκπροσώπου στο ΡΣ ή άλλο πρόσωπο, επιλέγοντας μεταξύ του επικεφαλής της ΕΡΑ, μέλους του συλλογικού οργάνου της, του αντικαταστάτη ενός εξ αυτών ή του προσωπικού της ΕΡΑ, ο οποίος και αντικαθιστά τον εκπρόσωπο κατά την απουσία του.
                     
                  
                     
                        4)
                     
                     
                        Ο συμμετέχων της ΕΡΑ της Ουκρανίας έχει το δικαίωμα να διατυπώνει γνώμη σε όλες τις συζητήσεις, είτε αυτές διεξάγονται σε συνεδρίαση του ΔΣ του BEREC είτε με οποιοδήποτε άλλο μέσο. Η γνώμη αυτή καταγράφεται δεόντως στα πρακτικά, σύμφωνα με τους κανόνες και τις πρακτικές εργασίας του ΔΣ.
                     
                  
                     
                        5)
                     
                     
                        Το όνομα του εκπροσώπου της ΕΡΑ της Ουκρανίας και του αναπληρωτή του περιλαμβάνεται στον κατάλογο μελών του ΔΣ που δημοσιεύεται σύμφωνα με το άρθρο 15 παράγραφος 4 του κανονισμού (ΕΕ) 2018/1971.
                     
                  
                     
                        6)
                     
                     
                        Όταν συμμετέχουν στις εργασίες του ΔΣ, ο εκπρόσωπος της ΕΡΑ της Ουκρανίας και ο αναπληρωτής του δεν ζητούν ούτε δέχονται υποδείξεις από καμία κυβέρνηση, όργανο, πρόσωπο ή φορέα.
                     
                  4.   Δήλωση συμφερόντων
            
            
                     
                        1)
                     
                     
                        Οι εκπρόσωποι της ΕΡΑ της Ουκρανίας στο ΡΣ και στο ΔΣ και οι αντικαταστάτες τους υποβάλλουν έκαστος γραπτή δήλωση δεσμεύσεων στην οποία αναφέρουν τη δέσμευσή τους και την απουσία ή την ύπαρξη άμεσων ή έμμεσων συμφερόντων που ενδέχεται να θεωρηθεί ότι θα μπορούσε να επηρεάσει την ανεξαρτησία τους.
                     
                  
                     
                        2)
                     
                     
                        Οι δηλώσεις αυτές γίνονται κατά την ανάληψη των καθηκόντων τους και δημοσιεύονται. Οι δηλώσεις είναι ακριβείς και πλήρεις, και επικαιροποιούνται όποτε υπάρχει κίνδυνος να προκύψει άμεσο ή έμμεσο συμφέρον το οποίο θα μπορούσε ενδεχομένως να θεωρηθεί ότι επηρεάζει την ανεξαρτησία του προσώπου που υποβάλλει τη δήλωση.
                     
                  5.   Στελέχωση
            
            Η Υπηρεσία του BEREC δύναται να αξιοποιεί προσωπικό της Ουκρανίας, συμπεριλαμβανομένων εθνικών εμπειρογνωμόνων και άλλου προσωπικού που δεν απασχολείται στην Υπηρεσία του BEREC, δυνάμει απόφασης που λαμβάνει το ΔΣ.
            6.   Οικονομική συνεισφορά της ΕΡΑ της Ουκρανίας στην Υπηρεσία του BEREC
            
            
                     
                        1)
                     
                     
                        Η χρηματοδοτική συνεισφορά στον προϋπολογισμό της Υπηρεσίας του BEREC που πρέπει να καταβάλει η ΕΡΑ της Ουκρανίας ώστε να συμμετέχει στον BEREC αντιπροσωπεύει το πλήρες κόστος της συμμετοχής της, σύμφωνα με τα σημεία 1, 2 και 3 του παρόντος παραρτήματος. Τα ποσά καθορίζονται σύμφωνα με το σημείο 6.2.
                     
                  
                     
                        2)
                     
                     
                        Η χρηματοδοτική συνεισφορά που πρέπει να καταβληθεί από την ΕΡΑ της Ουκρανίας, σύμφωνα με το σημείο 6.1, καλύπτει τις ακόλουθες δαπάνες:
                        
                                    —
                                 
                                 
                                    τις δαπάνες για την επιστροφή οδοιπορικών των εκπροσώπων των ΕΡΑ για τις συνεδριάσεις του BEREC, σύμφωνα με τους κανόνες επιστροφής δαπανών του BEREC·
                                 
                              
                                    —
                                 
                                 
                                    τις διοικητικές δαπάνες που αφορούν τις ανωτέρω επιστροφές οδοιπορικών, οι οποίες ανέρχονται κατ’ ανώτατο όριο στο 3 % των ποσών που καταβάλλονται ως επιστροφές των οδοιπορικών·
                                 
                              
                                    —
                                 
                                 
                                    τις διοικητικές δαπάνες που αφορούν τη συνολική συμμετοχή της ΕΡΑ στις εργασίες του BEREC.
                                 
                              
                  
                     
                        3)
                     
                     
                        Το ποσό της χρηματοδοτικής συνεισφοράς καθορίζεται από τον BEREC, ο οποίος λαμβάνει υπόψη, μεταξύ άλλων, τις προβλεπόμενες αποστολές για το επόμενο έτος και τις πραγματικές αποστολές και επιστροφές για το/τα προηγούμενο/-α έτος/-η.
                     
                  
                     
                        4)
                     
                     
                        Η συνεισφορά της ΕΡΑ υλοποιείται σύμφωνα με τους δημοσιονομικούς κανόνες της Υπηρεσίας του BEREC, που θεσπίζονται σύμφωνα με το άρθρο 29 του κανονισμού (ΕΕ) αριθ. 2018/1971.
                     
                  
                     
                        5)
                     
                     
                        Τα οδοιπορικά και οι δαπάνες διαμονής των αντιπροσώπων και των εμπειρογνωμόνων της ΕΡΑ της Ουκρανίας για τους σκοπούς της συμμετοχής τους στις εργασίες του BEREC και της Υπηρεσίας του BEREC, συμπεριλαμβανομένων των σχετικών συνεδριάσεων, επιστρέφονται από την Υπηρεσία του BEREC σύμφωνα με τους κανόνες που ορίζονται στην απόφαση του διοικητικού συμβουλίου της Υπηρεσίας του BEREC σχετικά με την επιστροφή των οδοιπορικών, των δαπανών διαμονής και άλλων δαπανών που πραγματοποιούνται κατά τη διάρκεια ταξιδίων των προσώπων που δεν απασχολούνται από την Υπηρεσία του BEREC (2).
                        
                                    1)
                                 
                                 
                                    Μετά την έναρξη ισχύος της παρούσας απόφασης και στην αρχή κάθε επόμενου έτους, η Υπηρεσία του BEREC θα απευθύνει στην ΕΡΑ πρόσκληση για την καταβολή ποσού αντίστοιχου προς τη συνεισφορά της στον Οργανισμό δυνάμει της παρούσας απόφασης.
                                 
                              
                                    2)
                                 
                                 
                                    Η συνεισφορά αυτή εκφράζεται σε ευρώ και καταβάλλεται σε τραπεζικό λογαριασμό σε ευρώ της Υπηρεσίας του BEREC.
                                 
                              
                                    3)
                                 
                                 
                                    Η ΕΡΑ της Ουκρανίας καταβάλει τη συνεισφορά της σύμφωνα με την πρόσκληση καταβολής για το τμήμα που της αναλογεί εντός 30 ημερών από την αποστολή της πρόσκλησης από την Υπηρεσία του BEREC.
                                 
                              
                                    4)
                                 
                                 
                                    Σε περίπτωση καθυστέρησης στην καταβολή της συνεισφοράς, η ΕΡΑ υποχρεούται να καταβάλει τους τόκους για το οφειλόμενο ποσό αρχής γενομένης από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα, την ημερομηνία λήξης της προθεσμίας πληρωμής, για τις συναλλαγές της σε EUR, προσαυξημένο κατά 1,5 εκατοστιαία μονάδα.
                                 
                              
                  7.   Λεπτομερείς ρυθμίσεις εργασίας
            
            
                     
                        1)
                     
                     
                        Το ΡΣ και το ΔΣ καθορίζουν τις λεπτομερείς ρυθμίσεις εργασίας για τη συμμετοχή της ΕΡΑ της Ουκρανίας, όπου απαιτείται, σύμφωνα με τον κανονισμό (ΕΕ) 2018/1971 και την παρούσα εντολή.
                     
                  
                     
                        2)
                     
                     
                        Η ΕΡΑ της Ουκρανίας δύναται να συμμετέχει στις εργασίες του BEREC, μεταξύ άλλων στο ΡΣ και στις ομάδες εργασίας, και στο ΔΣ από την ημερομηνία έναρξης ισχύος της παρούσας απόφασης, ανεξάρτητα από την οριστικοποίηση των λεπτομερών ρυθμίσεων εργασίας του σημείου 7.1.
                     
                  
               (1)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ L 321 της 17.12.2018, σ. 1).
            
               (2)  Απόφαση αριθ. MB/2019/20, της 6η Δεκεμβρίου 2019, του διοικητικού συμβουλίου της Υπηρεσίας του BEREC για την επιστροφή των εξόδων ταξιδίου, διαμονής και άλλων εξόδων που πραγματοποιούνται κατά τη διάρκεια ταξιδιών των προσώπων που δεν απασχολούνται από την Υπηρεσία του BEREC και για την κατάργηση της απόφασης αριθ. MC/2015/13 της διαχειριστικής επιτροπής, της 2ας Οκτωβρίου 2015.